
A Zuglói Önkormányzati Rendészet
2023. évi költségvetés
tervezetének indoklása

1. Bevezetés

A hatályos önkormányzati törvény mind a Fővárosi Önkormányzatot, mind a fővárosi kerületi önkormányzatot nevesíti közterület-felügyeleti feladatok ellátásának felelőseként. 
Az Mötv. 23. § (5) bekezdés 4. pontja értelmében a fővárosi kerületi önkormányzat gyakorolja az általános közterület-felügyeleti hatáskört a kerület közigazgatási határán belül, a törvényben vagy kormányrendeletben meghatározott kiemelt forgalmú vagy országos közúti közlekedésben fontos szerepet játszó főútvonalak, sugár- és gyűrűirányú közutak, kiemelt tömegközlekedési csomópontok, kiemelt közparkok és közterek kivételével, melyeken a feladatellátást a törvény 23. § (4) bekezdés 1. pontja a Fővárosi Önkormányzat feladatává teszi. 
A jogszabály 23. § (7) bekezdése lehetőséget biztosít a kerület számára, hogy területén a Fővárosi Önkormányzat számára előírt közterület-felügyeleti feladatok ellátását átvállalja, melynek lehetőségével Önkormányzatunk élt. 
Budapest Főváros XIV. Kerület Zugló Önkormányzat Képviselő-testülete 726/2013 (XI.27.) normatív határozatában 2014. január 1-jei határnappal hozta létre a közterület-felügyeletről szóló 1999. évi LXIII. törvény 1. § (4) bekezdés szerinti közterület-felügyeleti feladatok ellátása céljából a Zuglói Önkormányzati Rendészetet.

A Rendészet szakmai szakterületének feladatai a Képviselő-testület által elfogadott szervezeti és működési szabályzat alapján:

· a közterületek jogszerű használatának, a közterületen folytatott engedélyhez, illetve útkezelői hozzájáruláshoz kötött tevékenység szabályszerűségének ellenőrzése, 

· a közterület rendjére és tisztaságára vonatkozó, jogszabály által tiltott tevékenység megelőzése, megakadályozása, megszakítása, megszüntetése, illetve szankcionálása,

· közreműködés a közterület, az épített és a természeti környezet védelmében,

· közreműködés a társadalmi bűnmegelőzési feladatok megvalósításában, a kerület közbiztonságának és közrendjének védelmében,
· közreműködés az önkormányzati vagyon védelmében, 
· közreműködés a köztisztaságra vonatkozó jogszabályok végrehajtásának ellenőrzésében, a Fővárosi Közgyűlés köztisztasági rendeletének végrehajtásában,

· közreműködés állat-egészségügyi és ebrendészeti feladatok ellátásában,

· a mozgásában korlátozott személy parkolási igazolványa jogszerű használatának és birtoklása jogszerűségének az ellenőrzése,

· jogellenes állapot jelzése, intézkedések kezdeményezése, ha a szükséges eljárás más hatóság körébe tartozik (pl. a közterületen jogosulatlanul, jogszabályellenesen elhelyezett tárgyak, építmények eltávolításának kezdeményezése),

· Kerületi vagy önkormányzati rendeletben előírt magatartások, tiltások betartásának ellenőrzése, szankcionálása, közterület-felügyeletről szóló törvény szerinti kép- és hangfelvételek kezelése, a keletkező adatok jogszabály szerinti felhasználása, a közút kezelőjének megbízása alapján, a közterületen tárolt üzemképtelen járművek eltávolítása iránti intézkedés, 

· külön jogszabályokban meghatározottak szerint járművek elszállítása,

· a hatékony feladatellátás érdekében együttműködés az igazgatási és civil szervezetekkel,

· a fővárosi közgyűlés által rendeletben meghatározott, a kerület területén a várakozási övezetben várakozó járművekre vonatkozó előírások betartásának ellenőrzése, visszaélés esetén külön jogszabályban meghatározottak szerinti szankcionálása, az engedély kiadójának értesítése,

· a közterületen szabálytalanul elhelyezett járművön, ha az balesetveszélyt nem jelent és a forgalmat nem akadályozza, a jármű elindulását gátló eszköz (kerékbilincs) alkalmazása,

· a közterületet érintő dohányzási korlátozások betartásának ellenőrzése a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény felhatalmazása alapján,

· közreműködés a térfelügyeleti kamerarendszer képfigyelési tevékenységében.

· közreműködés az ellenőrzési jellegű közútkezelői feladatok ellátásában,

· A Zuglói Önkormányzati Rendészet közterület-felügyelőinek jogosultsága a közterületek jogszerű használatának, a közterületen folytatott engedélyhez, illetve útkezelői hozzájáruláshoz kötött tevékenység szabályszerűségének ellenőrzése. 
A FÖRI-vel kötött együttműködési megállapodás alapján, lehetőség van közös járőrözéseket folytatni, elsődlegesen az Örs vezér terén, a felszíni területeken és az aluljáróban történő engedély nélküli árusítás hatékony megelőzése érdekében. 

Az Zuglói Önkormányzati Rendészet önállóan működő költségvetési szerv, gazdálkodását a Zuglói Polgármesteri Hivatal Gazdasági Főosztálya látja el.

Budapest Főváros XIV. kerület Zugló Önkormányzata Képviselő-testületének 4/2022. (III.9.) önkormányzati rendelet 24.§. (1) bek. szerint a 2022. január 1. napjától hatályos köztisztviselői illetményalap 60.000. Ft.

Az intézmény engedélyezett létszáma összesen 44 fő, mely létszám szükséges a kötelező feladatellátás színvonalának megtartásához. 
A Rendészet folyamatosan növekvő feladatainak ellátásához szükséges az állomány tagjai részére rendkívüli munka (túlóra) elrendelése, mivel a megfelelő létszámú és összetételű járőrpárosok napi szintű biztosítása csak ezekkel a feltételekkel lehetséges. 
2. A kiadási előirányzatok tervezése
A személyi juttatások, cafeteria és a járulékok tervezése az aktuális illetményekkel, 2023. január 01. napjától 20% bérfejlesztés tervezésével, a vonatkozó jogszabályi előírások szerint történt. A fővárosban és az agglomerációban lényegesen magasabb illetmények, juttatások vannak a közterület-felügyeleti szférában, mint a ZÖR alkalmazottainál. A fluktuáció sajnos jelentős, a jó szakembereket nehéz megtartani. A tervezett illetményekkel lehetséges a megbízható működés biztosítása. 
A törvény szerinti illetmények, hozzá tartozó pótlékok, bankköltség hozzájárulás, egyéb juttatások, Kttv. szerinti jubileumi jutalom, cafeteria juttatás, a hozzá tartozó munkáltatót terhelő járulékokkal együtt 44 fő létszámra tervezve történt.

A körzeti rendész feladat ellátására a 2022. évi költségvetésben engedélyezett 50.000. Ft/hó/fő célfeladat tervezése szerepel, 10 főre, 12 hónapra kalkulálva.

A ZÖR engedélyezett álláshelyeinek száma 2022. január 01. napjától 44 fő, jelenleg összesen 6 üres álláshely van.
Az infláció, a jelentős áremelkedések miatt a dologi kiadások várható összege jelentősen meg fog emelkedni. A tervezés során dologi kiadásokra a legalacsonyabb összeggel történt a tervezés, ami még a biztonságos működést feltételezi.

A villamosenergia-szolgáltatási díjak, gázenergia-szolgáltatási díjak, távhő szolgáltatási díjak, az üzemanyag kiadások, valamint a működéshez szükséges beszerzések kiadásai a korábbi szinthez képest jelentősen, vagy többszörösére emelkedtek. 


A 2023. évi költségvetésben becsült áremelkedési adatok alapján kalkulálva történt a dologi kiadások tervezése.

3. Céltartalék 

K 6301 Informatikai gép, berendezés és felszerelés 
beszerzés, létesítés







6.000. ezer Ft
Meghibásodott, nem javítható szolgálati feladatokkal összefüggő, feltétlenül szükséges informatikai eszközök cseréje (PDA, nyomtató).
File szerver fejlesztés, bővítés. NAS adatmentő szerver tárhely bővítése. Asztali számítógépek cseréje. Beléptetőrendszer szerverének cseréje. Új, bővített szerverház beszerzése. 
Az előirányzat összegéből 3.000. ezer Ft + áfa feltétlenül szükséges a folyamatos szolgálat ellátásához.

K6405 Jármű beszerzés, létesítés kiadásai 



6.000. ezer Ft
A ZÖR gépjármű parkja legalább egy új, vagy újszerű járőr gépjármű beszerzését igényelné, az elöregedő, egyre rosszabb állapotban lévő járművek folyamatos cseréjével.

A napi szolgálat ellátásához szükség van a 8-10 éves gépjárművek cseréjére, mivel az elöregedő járműpark fenntartása egyre kevésbé gazdaságos, a nonstop szolgálat ellátásához elengedhetetlen a megbízható járműpark megléte.

K67 Felhalmozási kiadások ÁFA



         

3.240. ezer Ft

K110704 Széchenyi Pihenő Kártya kiadásai, összesen
          8.800. ezer Ft
44 fő létszámra 200.000. Ft évi rekreációs juttatás.


A köztisztviselők és ügykezelők jogviszonyának egyes kérdéseiről szóló Budapest Főváros XIV. Kerület Képviselő-testületének 23/2018 (IX.21.) önkormányzati rendelet 14.§.-ában foglaltak alapján kerül tervezésre.

Megjegyzés: A budapesti kerületek közterület-felügyeleteinél alkalmazottak a speciális munkavégzésre és a fokozott mentális igénybevételre tekintettel rekreációs juttatásban részesülnek. 


Céltartalék összesen: 






24.040. ezer Ft

A korábbi egyeztetéseknek megfelelően, valamint a 2022. évi költségvetésben is szereplő „Szomszédom a rendész” program céltartalékát 2023. évben 25.499.820. Ft összegben javasoljuk tervezésre az Önkormányzat költségvetésében, mely kalkuláció 7 főre, 12 hónap időszakra történt. 
4. Bevételek
A Rendészet közterület-felügyeleti feladatellátásával összefüggő önkormányzati bevételek között kell elszámolni a helyi rendelet alapján kezdeményezett hatósági eljárásokban kiszabott közigazgatási bírságokat.
A bevételek bontása: kerékbilincselésből és gépjármű elszállításból származó bevételt a kerékbilincs közterület-felügyelet általi alkalmazására, a járművek elszállítására, valamint a felmerült költségekre vonatkozó szabályokról szóló 55/2009. (X.16.) sz.  IRM rendelet értelmében külön e célra kell felhasználni. 
A ZÖR saját bevételének tervezése 25.000. ezer Ft összegben került tervezésre, mely kerékbilincs alkalmazásából származó közhatalmi bevétel. Az előirányzat tervezése az előző évi gyakorlati tapasztalat és a befolyt bevétel összege alapján történt.
A közterület-felügyelők által foganatosított intézkedésekből befolyó bírságok az önkormányzat bevételeinél kerülnek tervezésre és elszámolásra.
A bevételi oldal tervezése során fontos tényező, hogy a Zuglói Önkormányzati Rendészet hatékony munkájának eredményeképpen több évre visszatekintve folyamatosan csökken a szabályszegések száma Zuglóban, így a várhatóan befizetésre kerülő bírság bevételek a következő évben csökkenni fognak. 
Budapest, 2022. november 25.










Kardos Pál











  igazgató

7

